
"Mi ta pidi tur hende pa no perde speransa. Ban keda positivo pa 
asina nos por surpasa e reto aki mas lihe cu ta posibel" 


Diaranson merdia, durante un entrevista cu señor Baboe Hoek 
di Power 101.7 FM, Prome Minister Evelyn Wever-Croes a 
elabora riba e proyecto di Hotel Secrets, cu ta programa pa bin 
na San Nicolas entrante aña 2024. 


Prome Minister a splica cu e motibo cu Gobierno ta keto na 
e momentonan aki pa loke ta e situacion di e hotel, ta pa 
motibo cu tin un veredicto di hues, na unda ta pone un stop 
na e construccion di Hotel Secrets. Lamentablemente, tin un 
grupo di hende cu no ta di acuerdo pa construi un hotel den 
e area aki, y a entrega un accion contra e "bouwvergunning" 
di e hotel. Gobierno na su turno, no tabata di acuerdo cu e 
veredicto di hues, y a apela, pero no a haya rason. Prome 
Minister a indica cu e trabounan pa cu e construccion di e 
hotel a cuminsa legalmente, tur permiso ta otorga y tur papel 
ta legalmente na ordo. E ta den ley si, cu unabes habitantenan 
tin cierto obhecionnan, nan mester wordo scucha. Pa loke ta e 
veredicto di hues, Prome Minister ta kere cu respetuosamente 
hues a haci un eror y cu pronto lo bin claridad. 


Prome Minister a expresa cu e ta sumamente importante pa 
comunidad di Aruba sa, cu Gobierno ta sostene y ta kere den 
proyecto aki, y lo sigui bringa nan posicion, cu speransa cu 
husticia lo prevalece. Tambe el a indica cu e proyecto aki lo 
no solamente trece desaroyo economico pa pais Aruba y pa 
San Nicolas, pero tambe lo mehora e bida social di tur esnan 


cu ta habita den e area aki, mirando cu nan lo por eherce nan 
trabou cerca di nan hogar. Prome Minister a splica cu tin un 
palabracion haci entre Gobierno di Aruba y Hotel Secrets, cu 
na momento di aplicacion pa trabou, esnan cu ta biba den San 
Nicolas, lo tin prioridad pa haya trabou eynan. Esaki sigur ta 
un alivio grandi pa e habitantenan di San Nicolas di no mester 
lanta extra trempan tur mainta pa por yega na pia di trabou na 
ora. 


Loke Prome Minister a splica tambe ta cu e proyecto aki no 
solamente ta beneficia esnan cu ta biba na San Nicolas pa hay 
trabou sino tambe esnan cu ta desea di habri un negoshi chikito, 
pa asina por brinda servicio na e turistanan hosepdando den e 
hotel. Esaki ta e motibonan pakico Gobierno lo haci su maximo 
esfuerso pa logra haci e proyecto aki un realidad. 


Pa loke ta e desaroyadornan, Prome Minister a indica cu 
Gobierno tin un bon comunicacion cu nan, y cu nan ta 
sumamente agradeci pa e sosten cu Gobierno ta brindando 
nan. Si yega e momento na unda cu nan lo dicidi pa no sigui 
mas cu e proyecto aki, causando un daño prehucio na pais 
Aruba, Gobierno lo entama un caso contra esnan responsabel 
pa cu esaki. 

"Mi ta pidi tur hende pa no perde speransa, ban keda positivo 
pa asina nos por surpasa e reto aki mas lihe cu ta possible," 
Prome Minister Evelyn Wever-Croes a expresa. 

Futura ta anuncia: 


GANADORNAN DI EDUTECH FUND 
CICLO 3 TA CONOCI 


Colegio Laura Wernet-Paskel, St. Paulus School y Cacique Aterima 


Futura hunto cu Gobierno di Aruba ta orguyoso pa anuncia e 
ganadornan di e di 3 ciclo di EduTech Fund, un programa pa 
stimula innovacion, tecnologia, y interactividad den scolnan di 
Aruba. EduTech Fund ta aloca fondonan na proyectonan piloto 
cu ta pone enfasis riba innovacion y tecnologia. E proyectonan 
aki ta disefia door di maestronan y studiantenan riba nos isla, 
na diferente scol. 


Despues di dos ciclo exitoso, den cual 6 scol a sali ganador, 
Futura ta orguyoso di anuncia e ganadornan di e di 3 ciclo. 
Durante e tercer ciclo, EduTech Fund a ricibi un total di 11 
aplicacion. 


Despues di deliberacion largo di parti die comision di huradonan, 
e ganadornan a resulta di ta: Colegio Laura Wernet-Paskel, 
cu lo haci uzo di e fondo pa adkiri eBoards, laptops y tablets 
pa nan studiantenan, St. Paulus School, lo busca laptops pa 
nan studiantenan, y Cacique Aterima, lo uza e fondo pa busca 
materialnan diverso di STEM (Sciencia, Tecnologia, Ingenieria, 
y Matematica) pa nan studiantenan experimenta cu nan, y siña 
den un manera diferente. 

Actualmente Futura, ta ricibiendo aplicacion pa e di 4 ciclo via 
e website di Edutech Fund (www.edutecharuba.org), cu lo 
keda habri te cu 7 di juli. Gobierno di Aruba, hunto cu Futura ta 
encurasha y invita tur scol di Aruba pa aplica y forma parti di 
e oportunidad aki pa por ricibi un fondo y cuminsa nan mesun 
proyecto innovativo. Pa mas informacion bishita e website, of 
email Futura libremente na: hello@futuralab.org. 


PAIS ARUBA TA REUNI CU PROFESSOR 
ARJEN VAN RIJN 


Siguiendo cu e reunionnan strategico na Hulanda, delegacion 
di Pais Aruba, lidera door di Minister Plenipotenciario señor 
Ady Thijsen, a reuni cu profesor y abogado señor Arjen van 
Rijn. Señor Van Rijn ta experto riba tereno constitucional y 
relacionnan constitutional. E tin tambe amplio experiencia riba 
tereno di relacionnan dentro di Reino. 


E reunion tabata di caracter informativo na unda a para keto na 
diferente aspecto constitucional dentro di reino. Asina a toca 
temanan manera desmantelacion di Antiya, revision di Statuut 
na aña 1993. Tambe a papia tocante e importancia di envolve 
comunidad riba temanan cardinal manera deficit democratico y 
e efecto di esaki riba bida diario. A para keto na con pa introduci 
e temanan aki den un forma atractivo y efectivo. E historia 
di Ronde Tafel Conferentie tambe a wordo trata unda cu a 
analisa e sistematica di e conferencia aki. Den un epoca unda 
cu relacionnan dentro di Reino ta di gran importancia, Pais 
Aruba ta keda haci tur esfuerso pa intercambia perspectiva cu 
diferente experto y persona riba tereno di Asunto di Reino. 


Adicionalmente lo ta deliberando riba kico ta e pasonan 
necesario pa crea mas conscientisacion riba e tema aki cerca 


comunidad na Aruba y tambe cerca instandianan na Hulanda. 


Prome Minister Evelyn Wever-Croes ta gradici Minister 
Plenipotenciario señor Ady Thijsen y representante di Tijdelijke 
Werkorganisatie Aruba, señora Indra Zaandam pa e bon 
trabou cu nan ta haciendo den cuadro di Aruba su trayecto di 
recuperacion. Tambe Prome Minister ta sumamente gradicido 
na señor Van Rijn pa su tempo y e informacion duna. Den 
transcurso di dianan e delegacion di Pais Aruba lo ta reuniendo 
cu diferente otro experto riba e tema aki. 

Durante siman cu a pasa Directie Luchtvaart Aruba (DLA) a 


tene un accion di control riba rampa na Aruba su aeropuerto. 
Inspecteurnan di Directie Luchtvaart, conhuntamente cu dos 
colega di Hulanda, a conduci un total di 21 inspeccion. A 
inspecciona tur sorto di avion. Avion grandi, chikito, comercial 
y priva. E inspeccionnan aki ta inspeccionnan detaya y rigido 
cu ta tuma luga riba rampa na aeropuerto durante e operacion 
normal di e avionnan aki. Entre otro, ta controla licencia di e 
pilotonan, papelnan di e avion, ta controla e estado technico 
di e avion, e instrumentonan y tur detaye den cabina. Si haya 
discrepancia, ta zorg pa esaki wordo coregi debidamente door 
di e aerolinea en cuestion. 


Como parti di su tareanan, Directie Luchtvaart ta conduci 
inspeccionnan aki di rampa regularmente. Sin embargo, pa 


= 


loke ta siman pasa, a dicidi pa tene un siman di accion, den 
unda durante un periodo di algun dia, un cantidad grandi di 
inspeccion a wordo haci. Dos colega inspecteur di Hulanda 
a forma parti di e team, door cu Aruba ta den e proceso pa 
uni su mes oficialmente na e programa di inspeccion di rampa 
di Union Europeo “SAFA” (Safety Assessment of Foreign 
Aircraft). Asina Aruba ta sigui ehemplo di otro paisnan grandi 
na mundo, manera Canada y Brasil, pa join e programa 
importante aki, y asina ta contribui na e SAFA database, pero 
na mes momento tambe ta beneficia di e gran cantidad di data 
cu ta bira disponibel pa Aruba tambe. 


Aunke Directie Luchtvaart no ta hopi den prensa, ta importante 
pa pueblo sa cu e trabounan necesario ta wordo haci pa 
asegura y garantisa e seguridad di aviacion na Aruba. 

MINISTER 


MINISTER MADURO A RICIBI E ULTIMO OBRANAN 
LITERARIO DI SR. QUITO NICOLAAS 


Siman pasa Minister Maduro a ricibi bishita di e WI N N 
escritor Arubiano residencia na Hulanda, sr. Quito RES 

Nicolaas, kende a presenta na e mandatario su 
ultimo dos obranan literario, Cucuisa Cabisha y 
Argus. Sr. Quito tin un trayectoria di mas di 40 aña 
como escritor y den su obranan semper a percura 
pa estrecha e lasonan literario entre Hulanda y 
Aruba. Pa su aporte balioso na literatura, sr. Quito 
Nicolaas a ricibi e reconocemento real di Officier in 
de Orde van Oranje-Nassau na aña 2022. 

E bukinan Argus y Cucuisa Cabisha ta contene 
poemanan cu ta trata, entre otro, temanan social- 
politico di Aruba cu ta cerca di sr. Quito su curason. 
E lector ta wordo corda pa tene su wowo habri pa 
locual ta pasa rond di nos y pa percura semper pa 
ta alerta y no cabisha. 


Minister Maduro a hiba un combersacion 
masha ameno cu sr. Quito y a gradici'e pa 
a keda scirbi y dedica antencion na Aruba 
y na nos dushi Papiamento. E mandatario 
a haci uzo di e oportunidad pa brinda e 
buki 'E cosecha di Juancho' cu a wordo 
dedica na e celebracion di Dia di San Juan 
e aña aki, na sr. Quito como recuerdo di 
su bishita cerca e mandatario. 

MINISTER 


Speech di Minister Dangui Oduber awe mainta 


CELEBRANDO 100 ANA DI AVIACION NA ARUBA 


4 A MUA 


aeropuerto, ehecutivonan di AAA y tambe miembronan din 
prensa presente. 


Dia 18 augustus Aruba lo celebra oficialmente, 100 aña di 
aviacion. Sigur esaki lo ta un momento hopi special pa celebra 
y conmemora e hecho cu 100 aña pasa e prome avion a baha 
na Aruba. 


TURISMO 

Nos economia ta depende di turismo, turismo ta keda e driver 
principal di nos economia y nos a sinti kiko e consequencianan ta 
ora avionan no ta baha na Aruba. Aviacion ta parti instrumental 
di nos turismo, especialmemente nos turismo stayover. Sin 
aviacion lo no existi turismo stayover. Turismo ta depende di 
aviacion y aviacion ta depende di turismo pa e demanda y pa 
yena nan asientonan. 


E ultimo 100 añanan cu a transcuri Aruba su aeropuerto 
y aviacion a pasa den diferente etapanan. Nos a mira y 
experiencia na Aruba con Aruba a keda crece, nos turismo 
a keda aumenta y desaroya, con nos aeropuerto a keda bira 

aumenta. Actualmente tin 25 aerolinea ta bula pa Aruba. Nos 
ta conecta cu 35 destinacionan den mundo di cual 20 gateway 
na Merca. 


Danki na aviacion, especialmente e cantidad di conexion cu 
Aruba tin cu resto di mundo, nos turismo ta asina exitoso. Esaki 
sigur ta un trabou grandi di AAA y su Air Service Development. 


DEPENDIENTE DI AVIACION 
E region di Caribe y Aruba ta depende fuertemente di turismo 
y naturalmente di aviacion. 


Si nos por traduci kiko aviacion ta nifica pa nos turismo: 

e 70% di nos turistanan cu ta yega Aruba ta yega cu avion. 
Turismo a genera 4.4 biyon florin pa Aruba su economia na 
aña 2022. 

. Na aña 2022 airport a ricibi 1.3 miyon pasahero y 1.6 
miyon pasahero a sali for di airport . 

. ATA tawata tin un aña record 

° AAA tawata tin un aña record 

Y tur esaki danki na aviacion. 

Aviacion tin hopi beneficionan pa pais Aruba. E ta crea cuponan 
di trabou, e ta facilita comercio y ta percura pa tin turismo. 


Den luna di augustus Aruba lo celebra 100 aña di aviacion y 
en conexion cu esaki Aruba Airport Authority a prepara varios 
actividad den luna di juli. 


Diadomingo awo 2 juli 2023 lo tin un Aviation Expo y nos kier 
invita henter comunidad pa bishita esaki. E Aviation Expo aki 
ta un oportunidad unico pa e personanan cu ta gusta aviacion. 
Tur cu bishita lo bai ricibi e chance pa wak avion nan y nan 
e ekipo nan di serca. Experto nan lo tey presente pa asina 
brinda informacion y contesta tur pregunta cu por tin. 


Ta importante pa nos sigui encurasha nos hendenan pa sa mas 
di e industria di aviacion y su importancia cu esaki ta forma pa 
Aruba su turismo. Ki miho manera pa haci esaki cu via un expo 
pa recorda 100 afia di aviacion y tur locual aviacion a brinda 
Aruba economicamente. 


> Interactive Exhibits 
& Demonstrations 

Aruba Private Airport 

MINISTER 


MINISTER ENDY CROES 


À “MEET & GREET” CU 


STUDIANTE DI ARUBA NA TORONTO, CANADA 


E 

Durante biahe di trabou na Canada, Minister di Ensefiansa 
y Deporte Endy Croes a reuni na Moxies Fairview Mall cu 
studiante di Aruba cu actualmente ta eherciendo un estudio na 
Canada. Durante e encuentro nan a intercambia idea y algun 
studiante a comparti nan experencia di studia na Canada. 
Keyshawn Godet ta un recien graduado di Seneca Polytechnic 
College Newnham Campus. Keyshawn a termina su estudio 
di cuater (4) afia den 3 afia y 3 luna. Actualmente, e ta bay 
tuma un (1) afia pa lanta su mesun negoshi den e industria 
di musica. Despues di esaki, Keyshawn lo cuminsa traha na 
Canada. 


Keyshawn a indica cu Seneca College ta un scol hopi bunita y 
internacional. Tur hende ta hopi “nice” y si mester di algo nan ta 
cla pa yuda. Mama di Keyshawn, Sra Stacey ta actualmente na 
Canada pa motibo cu el a asisti na e graduacion di Keyshawn. 
Sra. Stacey a expresa cu e ta hopi orguyoso di su yiu y cu e no 
tabata facil pa tin su yiu leu di dje, pero Keyshawn tabatin deseo 
di studia na Canada y sigui desaroya su mes. Sra. Stacey a 
indica cu Keyshawn semper tabata un persona cu ta bay tur 
cu tin. Brandon Ras, kende tambe ta studiando na Seneca 
College a indica cu e ta un experencia bunita y interesante. 
Canada ta hopi bunita y e hendenan ta cla pa yuda. Tambe, 
Naomi Emerencia a comparti su experencia. Naomi a yega na 
Canada na januari 2022. 


E estudio di “Dance Performance” na Centennial College 
a inicia na september 2021, pero pa motibo di e pandemia, 
Naomi no por a biaha prome y mester a studia online. Naomi 
tambe a expresa cu e ta sinti hopi bon na Canada y ta sinti 
cu e ta forma parti di e comunidad. Naomi a conseha tur e 
studiantenan di Aruba cu tambe kier scoge pa studia na Canada 
pa ta sigur kico nan kier y no bay “rush”. Banda di esaki, a 
entrevista Jamilla Phillip cu a studia dos aña na Centennial 
College y actualmente ta trahando na Canada. Jamilla a indica 
cu el a dicidi di bay studia na Canada cinco aña atras y ta 
encanta e cultura di Canada. Jamilla a señala cu e tambe a 
haya un descuento riba su estudio, pa medio di e acuerdo 
entre Centennial College y Gobierno di Aruba. E mandatario 
di Enseñansa ta indica cu e tabata un placer pa dialoga cu 
e studiantenan aki di Aruba cu ta eherciendo nan estudio na 
Canada y por a scucha un poco di nan experencia aya. Pa 
finalisa, Minister Endy Croes ta desea nan tur clase di exito cu 
nan estudio y nan futuro carera. 

Minister Endy Croes: 


PA PROME BIAHA ARUBA A FIRMA UN MOU CU 
ONTARIO TECH UNIVERSITY NA TORONTO, CANADA 


Riba di dos dia di e biahe di trabou, Minister Endy Croes È ; 
hunto cu rector di Universidad di Aruba Sra. Viola Heutger y pntadetech 
Minister Plenipontenciario na Washington Sra. Joselin Croes ontariotechu.ca 

a bishita Ontario Tech, University na Toronto, Canada. Ontario 
Tech University ta conta cu 11 mil studiante y ta den e top 40 
miho universidad di mundo den tecnologia. Durante e bishita di 
trabou na Ontario Tech University Minister Endy Croes a firma 
pa prome biaha un Memorandum of Understanding (MoU) cu 
Ontario Tech University, cual sigur ta brinda oportunidadnan 
nobo y interesesante pa nos studiantenan. Lo mira e 
beneficionan, manera un beca (scholarship) of un descuento 
substancial riba e tarifa di scol (schoolgeld). Banda di esaki, 
Ontario Tech University a indica di ta interesa pa traha den 
colaboracion cu Universidad di Aruba riba diferente programa, 
investigacion y intercambio di studiante. Despues, Minister 1 OntarioTech 
Endy Croes a haya un tour di e compleho ultra moderno. E “rs 
mandatario di enseñansa a bishita e campus cu ta conta cu 
800 camber pa studiante. Tambe, a haya tour den e biblioteca 
y por a presencia un experimento di con un auto ta reacciona 
den un temperatura di - 35 grado Celsius te cu + 60 grado 
Celsius. 


ontariot__‘.ca 


Dr. Joseph Stokes, “Registrar and VP Internacional” di Ontario 
Tech University a expresa cu nan ta hopi entusiasma di por a 
firma e MoU cu Aruba. Ta e prome acuerdo cu ta firma cu Aruba, 
cual ta habri oportunidad nobo pa e studiantenan di Aruba pa 
bay studia aya y experiencia diferente programa di calidad cu 
nan tin pa ofrece. Ta sondea posiblidadnan pa colabora cu 
Gobierno di Aruba pa e studiantenan por ricibi un descuento 
riba e tarifa di scol. Tambe, un acuerdo mutuo cu Universidad 
di Aruba unda cu ta traha riba diferente programa, intercambio 
di studiante y investigacion. Ontario Tech University ta desea 
di comparti experencia y experticio cu Aruba pa asina crea un 
relacion solido entre Aruba y Canada. Dr. Stokes a indica cu e 
cultura di Aruba y Canada ta hopi similar y ta comparti e mesun 
balornan. E studiantenan cu scoge pa studia na Ontario Tech 
University por sinti nan mes safe y parti di e comunidad. 


Pa conclui, e MoU aki cu a firma cu Ontario Tech University 
sigur ta un gran logro pa Aruba, mirando cu e ta brinda e 
studiantenan di Aruba oportunidad pa continua cu nan carera 
den e ramo di tecnologia. Minister Endy Croes ta gradici esnan 
cu a contribui pa haci e acuerdo aki posibel. 


Desaroyo y progreso di un pais ta mas 
sostinibel, fuerte y lihe ora cu cada 
ciudadano di e pais uni den esfuersonan 
y contribui cu positivismo na e vision 
pa logra cosnan grandi pa futuro. 


2023 


ANA DI UNION Y POSITIVISMO! 


